《芙蓉初放歌为万伯文赠妓惊鸿作》
明代·欧必元

薰风初拂日，春雨乍收时。浅绿临低岸，深红压小池。

池边红绿应无数，谁似芙蓉罩烟雾。并蒂双开色最新，连枝共结花如故。

娇羞畏试风前妆，婉转难禁雨后狂。三五娟娟悬兔白，高低袅袅斗鸦黄。

鸦黄兔白颜非一，含态含情百媚出。乍解江皋佩后珠，谁凌洛浦波间袜。

使君帐底半愁人，词客尊前微有神。五色榴花难与匹，双开萏菡岂为邻。

鸳鸯晚向临池浴，凤皇朝引将雏曲。迎风巧调歌管清，当窗醉舞腰肢束。

惊乌无意夜还啼，蝴蝶有情去复栖。近水似翻波目媚，远山疑写画眉齐。

千金难买芙蓉色，万树难栽桃李溪。自谓繁华长似昔，自谓恩情朝复夕。

绣帘时见拥朝华，绮阁长应耐秋色。秋色春华如水流，莫学东邻岁暮愁。

花开月白人应赏，花嫩枝红底事羞。世间何事堪匹美，名酒名花相对此。

更有才华擅丽词，今日佳人与才子。

作者简介：欧必元（一五七三—一六四二），字子建。顺德人。大任从孙，主遇从兄。十五岁为诸生，试辄第一。明思宗崇祯间贡生，年已六十。以时事多艰，慨然诣粤省巡抚，上书条陈急务，善之而不能用。当时缙绅称之为岭南端士。尝与修府县志乘，颇餍士论。晚年遨游山水，兴至，落笔千言立就。必元能诗文，与陈子壮、黎遂球等复修南园旧社，称南园十二子。著有《勾漏草》、《罗浮草》、《溪上草》、《琭玉斋稿》等。清郭汝诚咸丰《顺德县志》卷二四有传。欧必元诗，以华南师范大学藏清刊本《欧子建集》为底本。